<classify> YAMETIMIA. Ndivyo unavyoweza kusema baada ya jana kada maarufu na Mjumbe wa Kamati Kuu Chadema, Lowassa kurejea chama chake cha zamani, Chama cha Mapinduzi CCM.Chama cha Mapinduzi kinapenda kuujulisha umma wa wana CCM na Watanzania kwamba aliyekuwa mgombea urais wa UKAWA katika Uchaguzi Mkuu wa Mwaka 2015 na kushika namba mbili kwa wingi wa kura, Waziri Mkuu Mstaafu, Edward Lowassa amejiunga na CCM taarifa Katibu wa Itikadi na Uenezi wa CCM, Humphrey kwa vyombo vya habari ilisema jana.Polepole alisema Lowassa alizungumza na kusalimia umati wa wananchi waliokuwa eneo la ofisi Ndogo ya CCM Lumumba, Jijini Dar es Salaam na kusema Nimerudi nyumbani.Kwa mujibu wa taarifa ya Polepole, Lowassa ameeleza kwa kazi nzuri na ya kihistoria inayoendelea kufanyika kwenye nchi yetu kwa hakika hakuna haja ya kuendelea kuwa mpinzani wa maendeleo haya na sasa yuko tayari kushirikiana na wana CCM wenzake kuijenga nchi yetu kwa kuiletea maendeleo chini ya Rais Magufuli, Mwenyekiti wa CCM.Akizungumza na hadhara hiyo, Rais Magufuli alisema: Mzee Lowassa amekuwa mtu muungwana sana, alikuwa CCM, alihama lakini ameomba kurudi nyumbani na mimi ninampongeza sana.Hata katika dini tunafundishwa kusamehe. Lowassa karibu tujenge Tanzania yenye umoja na isiyo na migogoro ya kisiasa maana maendeleo hayana chama. Viongozi wanena Wakizungumzia uamuzi wa Lowassa kurejea CCM, Katibu Mkuu mstaafu wa CCM, Yusuf Makamba, Makamu Mwenyekiti mstaafu wa chama hicho, Pius Msekwa na Profesa Benson Bana wa Chuo Kikuu cha Dar es Salaam walisema jana kuwa ni haki yake kidemokrasia.Mimi nafurahia uamuzi wake wa kurudi nyumbani CCM kwa sababu alipoondoka 2015 aliniaga Dodoma baada ya mkutano mkuu wa CCM alipokosa nafasi kugombea urais kupitia CCM baada ya jina lake kukatwa, alisema Msekwa alipoulizwa maoni yake jana. Alisema baada ya kukatwa kwa kukosa sifa, Lowassa alimfuata na kumweleza kwamba ilikuwa imemuuma hivyo akamuaga akisema anaenda chama kingine kutafuta fursa hiyo.Msekwa alisema amefurahia kurudi CCM kwa Lowassa kwa sababu aliondoka akitafuta urais na siyo kwamba moyo wake ulikuwa unapenda hivyo alipata mlango Chadema alipokosa urais kwa kushindwa na Rais John Magufuli wa CCM,ameona hana sababu ya kukaa kule tena.Alipoulizwa kuhusu kama ujio wake utakuwa na athari gani chanya au hasi CCM na Chadema, Msekwa alisema hakuna kwa sababu CCM ina wanachama zaidi ya milioni saba hivyo kurudi kwake kumeongeza mwanachama mmoja tu. Kuhusu Chadema, alisema hawezi kuwasemea kama wamepata pigo na kuwa hawezi kupiga ramli kama wanachama zaidi watamfuata CCM.Chadema inasemaje? Hata hivyo Katibu Mkuu wa CHADEMA, Dk Vicent Mashinji alipotafutwa kuzungumzia kuondoka kwa Lowasa, alisema hashangazwi na kuondoka kwake na kwamba hana madhara yoyote kwa siasa za nchi hii na za sasa. Taarifa za kuondoka kwake ninazo ameondoka ndio lakini hana impact yoyote kwa siasa za sasa, kwahiyo sistuki, alisema Dk Mashinji. Alisema pia kuwa pengine ni tabia ya Lowasa kuhama vyama kama ambavyo alitoka CCM kwenda Chadema na sasa amerudi CCM lakini ametumia haki yake ya kikatiba kuhamia chama chochote anachokitaka.Dk Mashinji alisema Chadema inaendelea kuwepo kwani wameondoka madiwani na wabunge lakini bado chama kitaendelea kuwepo. Aliwataka wanachadema kuwa watulivu wasishitushwe na Lowasa kurudi CCM. Athari kwa Chadema Profesa Bana alisema ni haki ya kikatiba Lowassa kujiunga na chama chochote kama alivyokuwa CCM akaiacha na sasa amerudi.Hata hivyo, alisema, kurudi kwake CCM kuna athari kubwa kwa Chadema kwani kunamaana ya kuzidi kufa kwa upinzani na CCM kushamiri. Kutokana na hali halisi CCM inavyotekeleza kazi zake na kujibu matatizo ya wananchi na kuweka miundombinu, angeendelea kukaa upinzani angepinga nini, ujenzi wa bwawa la umeme la Stigliers Gorge, ukusanyaji mapato ya Serikali, ufufuaji shirika la ndege la ATC au kuimarisha nidhamu ya watumishi , alisema.Alisema Lowassa ni mwanasiasa anapima upepo hivyo ameona upinzani sasa unazidi kuwa dhaifu na hivyo jibu ni kundoka huko wakati huu tunapokaribia uchaguzi wa Serikali za Mitaa na pia uchaguzi mkuu wa Rais 2020. Profesa Bana alisema Lowassa alipohamia Chadema aliwasaidia kuimarika kutokana na nguvu kubwa aliyokuwa nayo kiasi cha kuwa wa pili kwenye uchaguzi mkuu 2015 lakini amebaini muundo wao haukidhi siasa za nchi.Aliwataka Chadema watafakari wanavyofanya siasa zao za uanaharakati wajue wanakosea wapi ili wawe chama kinachojibu matatizo ya umma kama wanataka kuendelea na siasa. Alisema kuondoka kwa Lowassa ni pigo kwa Chadema kwa sababu alikuwa na nguvu kubwa, mvuto na ushawishi kwa wanachama na pia viongozi, ni kada mzoefu aliyewahi kuwa Mjumbe wa Kamati Kuu CCM na Chadema. Bana alisema kufuatia kurudi kwa Lowassa, CCM kinazidi kujiimarisha kuendelea kushika dola na akaitaka iendelee kufanya kazi kubwa ya kurejesha kuwa chama cha wakulima na wafanyakazi, kutetea maslahi ya wanyonge na kujenga misingi ya kutengeneza na kutegemea raslimali zake na si wafadhili kujiendesha.Makamba akumbushia hekaheka Naye Mzee Makamba alisema amefurahia kurudi kwa Lowassa kwa sababu ni bosi wake wa zamani akiwa Waziri Mkuu na yeye Mkuu wa mkoa wa Dar es Salaam lakini akamwomba radhi kwa kumsema katika kampeni za 2015. Kwenye kampeni tulisema hadi tukapitiliza. Nilimsema kule Dodoma na Morogoro. Sasa amerudi namwomba radhi, aje tushirikiane kuijenga CCM, yaliyopita si ndwele, tugange yajayo.Niko CCM, namkaribisha, alisema. Hata hivyo, alisema kuondoka kwa Lowassa ni fundisho kwa wanasiasa wengine kufuatia wosia wa Mwalimu Nyerere aliyesema nje ya CCM, viongozi hawatapata heshima waliyokuwa nayo. Alisema alitabiri kudhoofika kwa upinzani kwa kuwaambia Rais Jakaya Kikwete alikuwa anawabatiza kwa maji lakini Magufuli anawabatiza kwa moto na kurudi kwa Lowassa ni mwendelezo wa ubatizo huo.Makamba alisema kuwepo kwa Lowassa Chadema kulisaidia kuiimarisha lakini sasa kitadhoofika kwa sababu ni wazi ataondoka na wafuasi watakaomfuata hivyo CCM itanufaika. Na Regina Mpogolo Kauli za mwenyekiti CCM Magufuli alimtaka Lowassa kutojali maneno na matusi ya watu atakayopata baada ya kurudi CCM. Nyie mmejuaje, mnanusa eeh? Wananchi wa Dar es Salaam na Watanzania, hapa tuko viongozi wa CCM lakini pia yuko Waziri Mkuu mstaafu, ndugu Lowasa, lakini pia yuko mtunza hazina mstaafu, Rostam Azizi, kama alivyozungumza Lowasa amerudi nyumbani na nyumbani ni hapa CCM, alisema Rais Magufuli.Alisema ndio maana Lowasa ameenda ofisi ndogo za CCM Lumumba ili kutoa ushuhuda mbele ya wananchi ambapo alimtaka kutojali maneno na matusi ya watu juu ya uamuzi wake wa kurudi CCM. Rais Magufuli alisema baadaye watakaa katika vikao vya chama kutoa taarifa, tunakukaribisha sana ni dhamira yako umeguswa sana na mimi kwa niaba ya chama nakuhakikishia tutaendelea kutoa ushirikiano na hujabadilika bado ni CCM, hongera sana. Alisema anajua watatokea watu kumtukana Lowasa na wengine kukitukama chama lakini ameteseka vya kutosha mwishowe amerudi nyumbani Katibu Mkuu wa CCM, Dk Bashiru Ally alisema Lowasa amerudi nyumbani hivyo kazi ya kujenga taifa inaanza.  <topic>: kitaifa 